રતનપરના વણકરવાસમાં રહેતા ગૌતમભાઇ મૂળજીભાઇ ચાવડાએ 16 વર્ષ પહેલા મગજનું ઓપરેશન કરાવ્યુ હતુ. તેમ છતાં તેમને અવારનવાર આંચકી આવતી હતી. તા. 30-12-13ના રોજ તેમને વહેલી સવારે આંચકી આવતા સી.યુ.શાહ મેડિકલ કોલેજ એન્ડ હોસ્પિટલમાં સારવાર માટે ગયા હતા. જયાં ફરજ પરના ડોકટર અને મદદમાં રહેલા સ્ટાફ દ્વારા ડાબા હાથની નસમાં આપવાના ઇંજેકશનને બદલે મસલ્સમાં ઇંજેકશન આપી દીધુ હતુ. જેના લીધે હાથ કાળો પડી ગયો હતો અને સ્નાયુના ઉત્તકો નાશ પામતા હાથને નુકશાન થયુ હતુ. ત્યારબાદ તા. 16-1-14ના રોજ અમદાવાદ સારવાર દરમિયાન તેમને હાથ કપાવવાનો વારો આવ્યો હતો. હાથ કપાવવાથી મજૂરી કામ કરતા ગૌતમભાઇના પરીવાર આર્થિક સંકડામણમાં આવી ગયો હતો. આથી તા. 4-1-16ના રોજ સુરેન્દ્રનગર ગ્રાહક સુરક્ષા કોર્ટમાં ગૌતમભાઇએ કેસ કરવાનો નિર્ણય કર્યો હતો. જેના ભઆગરૂપે સી.યુ.શાહ મેડિકલ કોલેજ અને હોસ્પિટલ તથા નેશનલ ઇન્સ્યોરન્સ વીમા કંપની સામે વળતર મેળવવા કેસ કર્યો હતો. આ કેસ તાજેતરમાં ચાલી જતા અરજદાર તરફે એસ.જે.મહેતા અને બી.બી.સાવલીયાએ દલીલો કરી હતી. જેમાં કોર્ટે સી.યુ.શાહ મેડિકલ કોલેજ એન્ડ હોસ્પિટલ અને વીમા કંપની બન્નેને સંયુક્ત કે વિભક્ત રીતે અરજદાર ગૌતમભાઇને રૂપિયા 7.70 લાખ વળતર સ્વરૂપે દિવસ 30માં કેસ દાખલ થયા તારીખથી 7 ટકાના વ્યાજ સાથે ચૂકવવા હૂકમ કર્યો છે.